
			La Billie B. Brown té tres pijames de bebè, dos vestidets i un osset de peluix.

			Saps què significa la B que hi ha entre el seu nom i el seu cognom?

			Sí, ho has encertat! És una B de

			BEBÈ!

			La mare de la Billie està a punt de tenir un bebè. La Billie es convertirà en germana gran!

			Els pijames i els vestits eren de la Billie quan era petita. Són molt minis, però al bebè li quedaran perfectes.

			La Billie està emocionada perquè serà la germana gran.

			Per això, també ha decidit regalar al bebè el seu peluix preferit, el senyor Fred. Oi que és tot un detall?

			La Billie té el senyor Fred des que era molt petita. El pobre està molt atrotinat, fins i tot li falta un ull, però la Billie se l’estima moltíssim. Malgrat això, quan neixi el bebè, la Billie ja no necessitarà l’osset.

			Ara la Billie està jugant a papes i mames amb en Jack, el seu millor amic.

			La Billie i en Jack viuen porta amb porta i són amics des que eren uns napbufs. La Billie i en Jack sempre estan junts. 

			La Billie i en Jack estan asseguts a la cabana que han construït. La Billie per fi ha aconseguit encabir el senyor Fred dins el vestidet rosa. L’osset està molt graciós, i els dos amics es fan un fart de riure.

			Avui li toca a en Jack cuidar el bebè mentre la Billie se’n va a treballar.

			[image: ]

			—Sort que has arribat! —diu en Jack quan veu tornar la Billie—. El senyor Fred no ha parat de plorar en tot el dia!

			La Billie riu, agafa l’osset i exclama:

			—Ja no vull jugar a això! Juguem a futbol!

			Immediatament, en Jack i la Billie corren al jardí per fer un partit. La Billie asseu el senyor Fred a l’herba, perquè els vegi jugar.

			Però, tot d’una, mare meva, quins núvols tan negres que hi ha al cel!

			De seguida, comença a ploure, així que la Billie i en Jack entre corrent a casa. Però s’han oblidat d’algú… Saps de qui? Sí, ho has endevinat! Del senyor Fred!

			Aquella nit, la mare de la Billie li llegeix un conte abans de dormir. Tracta d’una mare elefant i del seu bebè. És el llibre favorit de la Billie.

			De sobte, la mare de la Billie deixa de llegir i fa un gest estrany.

			—Ui! Crec que el bebè ja vol néixer! —exclama, i crida el pare de la Billie.

			La Billie salta del llit i ajuda la seva mare a baixar les escales.

			El seu pare corre amunt i avall buscant totes les coses que necessitaran a l’hospital.Tot d’un plegat, la Billie sent un nus a l’estómac. 

			—Puc venir amb vosaltres? —pregunta.

			—No, ratolinet —respon el seu pare—. Recorda que vam dir que et quedaries a casa d’en Jack quan el bebè estigués a punt de néixer.

			—Quant trigareu? —replica la Billie, preocupada.

			—No ho sé, filla —contesta la mare, i li estreny la mà que li acaba d’agafar—. Però pensa que la propera vegada que em vegis tindràs un germanet o una germaneta!

			Tanmateix, la Billie decideix que ja no vol saber res del bebè. La Billie vol estar amb la seva mare!

			La nena arrufa les celles i s’esforça per no plorar. Cada cop se sent pitjor.

			—No passa res, Billie —li diu el seu pare tendrament, intentant calmar-la. 

			Poc després, la mare d’en Jack apareix per emportar-se la Billie a casa seva. Totes dues veuen com els pares de la nena s’allunyen amb el cotxe. 

			La mare li llança un petó, però la Billie està mirant a terra i no ho veu. No vol que els seus pares marxin sense ella.

			La Billie està molt trista, així que la mare d’en Jack l’abraça.

			—T’he preparat un llit a l’habitació d’en Jack —li diu per animar-la mentre caminen cap a la casa del costat.

			En Jack ja està adormit. La seva mare diu a la Billie que es fiqui al llit de convidats i l’acotxa.

			L’habitació d’en Jack té un aspecte estrany a la foscor. La Billie preferiria estar al seu llit, la veritat. 

			Es queda quieta un momentet, però llavors, tot d’una, s’incorpora i xiuxiueja:

			—El senyor Fred! Necessito el senyor Fred!

			—Anirem a buscar-lo demà, bonica —replica la mare d’en Jack—. Què et sembla si aquesta nit dorms amb un dels ninos d’en Jack? 

			La mare d’en Jack dona un conillet de peluix blau i blanc a la Billie. És molt suau i fa molt bona olor, però no és com el senyor Fred.

			La Billie jeu a la foscor, arraulida, perquè està molt preocupada.

			No recorda on ha deixat el senyor Fred!

			Però tu sí que te’n recordes, oi?

			L’endemà al matí, la Billie esmorza amb en Jack i la seva família. Tot i que no té gaire gana, la veritat, i romanceja amb el menjar.

			De sobte, truquen a la porta. És el pare de la Billie!

			—Hola, ratolinet! —diu emocionat—. Saps què? Tens un germanet!

			—Germanet? —pregunta la Billie arrufant el nas—. Però jo volia una germaneta! Ara qui es posarà els vestits i els pijamets que JO em posava quan JO era un bebè? És increïble!

			—Ja ho veuràs, Billie, és tan bufonet! —replica el seu pare abraçant-la ben fort—. I segur que estarà preciós amb els teus vestidets roses.

			Aquest comentari anima una mica la Billie, que somriu. Però no gaire. Només una micona…

			—On és la mama? Vindrà avui a casa? —diu després la nena, esperançada.

			—Encara no, tresor. Ha de descansar. Es quedarà uns dies a l’hospital. Però podem anar-la a veure sempre que vulguem.

			—Uns dies! —repeteix la Billie—. Vull que la mare vingui a casa ja! —exclama molt enfadada, i es posa a picar de peus. 

			El pare de la Billie sospira. Després, dona les gràcies als pares d’en Jack i s’emporta la nena a casa seva perquè es vesteixi. 

			La Billie està molt confosa.

			D’una banda, està desitjant conèixer el seu nou germanet, però no li fa cap gràcia que sigui un nen i no una nena.

			De l’altra, està desitjant veure la seva mare, però l’empipa que s’hagi de quedar uns dies més a l’hospital.

			Tots aquests sentiments borbollen dins la panxa de la Billie com si fossin un batut. De plàtan, és clar, perquè ja saps que el plàtan és el menjar favorit de la Billie.

			A la Billie li encanten els batuts de plàtan, els sandvitxos de plàtan, els gelats de plàtan…

			Però, de sobte… la Billie es recorda d’una cosa i exclama:

			—El senyor Fred! He de trobar el senyor Fred per portar-lo al meu germanet. Gairebé me n’oblido!

			—D’acord —diu el seu pare—, però afanya’t, cuca, que la mama ens espera. 

			La Billie busca el senyor Fred pertot arreu.

			Primer de tot mira sota el seu llit, però no hi és.

			Després mira a la caixa de les joguines i descobreix que l’osset tampoc no hi és!

			La nena busca arreu, però no hi ha manera de trobar el senyor Fred!

			—Billie, hem de marxar —anuncia llavors el seu pare—. Ja portarem el peluix al teu germanet la propera vegada que l’anem a veure.

			—No! Jo no me’n vaig sense el senyor Fred! —crida la nena, que es posa a picar de peus un altre cop. 

			—Billie, ja n’hi ha prou! —exclama el seu pare, esgotat—. T’has de comportar com una nena gran.

			—Jo no vull ser gran! Jo també vull ser un bebè! —plora la Billie.

			—D’acord —diu el seu pare, tendrament, mentre l’abraça—. Tu sempre seràs la meva bebè, Billie. Però què et sembla si anem a veure la mare? Buscarem l’osset quan tornem a casa.

			Finalment, la Billie deixa de plorar i torna l’abraçada al seu pare. 

			La Billie i el seu pare arriben a l’hospital.

			La seva mare està al llit, asseguda. Així que veu la seva filla, obre els braços i la Billie salta i l’abraça.

			—Aquest és el teu germanet. Es diu Tom. Oi que és preciós? —diu la mare, assenyalant un bressol de plàstic. La Billie hi mira dins. 

			La Billie troba que el seu germanet sembla un cuc. Té la cara fofa i vermella. La Billie no el troba gens bonic. Gens ni mica!

			—T’agradaria agafar-lo? —li pregunta la mare.

			—Doncs no —respon la Billie, que s’acosta a la seva mare perquè li faci moixaines—. Potser més tard… 

			Després, la mare dona permís a la Billie perquè canviï els canals del televisor. Més tard, la nena s’adona que el pobre senyor Fred s’ha perdut i de seguida arriba l’hora d’anar-se’n.

			La Billie s’acomiada de la mare amb un petó. I fins en fa un altre a en Tom. Llavors descobreix que el bebè fa bona olor, de batut de plàtan!

			—Adeu, adeu, germanet! —diu la Billie suaument.

			Just llavors, en Tom obre els ulls i mira la Billie. Un petit somriure es dibuixa a la seva carona, i després torna a tancar els ulls.

			—M’ha somrigut! —exclama la Billie.

			—Billie, ets la primera persona a qui somriu! —diu la mare. 

			—Això és perquè sap que ets la seva germana gran —afegeix el pare.

			La Billie se sent molt orgullosa. Ha caigut bé a en Tom! Al cap i a la fi, potser serà divertit ser la germana gran.

			—Vinga, hem de marxar! —anuncia el pare—. Hem d’anar a casa a buscar el senyor Fred, oi?

			Quan arriben, veuen en Jack assegut al portal de casa seva, esperant. Té una cosa a la falda. Una cosa toveta i peluda, molla i plena de fang.

			—Senyor Fred! —crida la Billie.

			—Ai, Billie! L’has deixat a fora, enmig de la pluja? —li pregunta el seu pare.

			La Billie fa que sí amb el cap i després abraça l’osset. L’ha trobat tant a faltar!

			—Crec que ja no el vull regalar a en Tom. Trobo que és massa vell i està massa brut per a ell. 

			[image: ]

			La Billie sap que, tot i que ser la germana gran serà divertit, de tant en tant voldrà tornar a sentir-se un bebè. I en aquests casos necessita el senyor Fred. 

			[image: ]

			—Llavors, què regalaràs al bebè? —li pregunta en Jack.

			—El meu germà necessita un altre os de peluix —diu la Billie, somrient—. Un os només per a ell! I saps què? Crec que el senyor Fred necessita que el banyin! —afegeix, fent una petita rialla. 

			La petita mentida

